
  ANBEFALINGER


  ”Hvis denne bog ikke giver dig hjertebanken, så skynd dig på skadestuen!”


  Bill Hybels,


  seniorpastor, Willow Creek Community Church. Formand for Willow Creek Association


  ”Bob Goff er en tsunami af nåde, en orkan af kærlighed. Han taler ikke bare om forandring, han er forandring, hvilket Kærligheden gør noget! beskriver så levende. Alligevel får Kærligheden gør noget! dig ikke kun til at føle beundring for forfatteren. Den vækker et dybt ønske i dig efter, at også du kan spille en modig rolle i Guds fortsatte historie om at redde og genoprette.”


  Louie Giglio,


  Passion Conference/Passion City Church


  ”En interessant og fascinerende historie (med rødder i Young Life), der ender med en praktisk udfordring og pointe: ’Kærligheden gør noget’, og Gud kan bruge dig til at gøre det!”


  Denny Rydberg,


  præsident for Young Life


  ”En gang imellem fremstår der en som Bob Goff, der minder os om, at nogle ting er meget vigtigere end andre. Kærligheden gør noget! er som en ledestjerne, der får dig til at fokusere dit liv og din energi på det, der er væsentligst. Den indbyder dig ikke kun til at bidrage med dit gudgivne potentiale, den inviterer dig til at blive en del af, hvad Gud kan gøre ud over dit potentiale.”


  Reggie Joiner,


  grundlægger af og administrerende direktør hos Orange


  ”Vi holdt rigtig meget af bogen. Især ballonerne på omslaget. Resten var også okay. Der var mange historier om, hvordan Gud hjælper os.”


  Aedan,


  Asher og Skye Peterson på 13, 12 og 9 år


  ”Det her ligner en bog, men det er det ikke. Det er en invitation til at være med i det største eventyr, du kan forestille dig – dit liv, som det var meningen, det skulle leves. Vent og se!”


  Michael Hyatt,


  forfatter af ’Platform: Get Noticed in a Noisy World’, MichaelHyatt.com


  ”Vi kunne rigtig godt lide bogen. Især det om Tom Sawyers Ø. Det er rigtig fedt, når Bob tager ting fra det virkelige liv og sammenligner det med, hvad Gud og Jesus gør.”


  Livi,


  Jonah og Ben Goodgame på 11, 8 og 4 år


  ”Jeg elsker denne bog!! Du skal kun læse den, hvis du tør lade dig inspirere til mere sjov og eventyr, og hvis du tør leve livet fuldt ud!! Kærligheden gør noget! leverer varen på så mange niveauer – den er memoirer, et kald til handling, en åndelig rejse og så velskrevet, at man ikke kan lægge den fra sig.”


  Darla K. Anderson,


  seniorproducer, Pixar Animation Studios

  (og Bob Goffs medskyldige i mange eventyr og narrestreger)


  ”Kærligheden gør noget! er både en bogtitel og et personligt manifest. Bob Goff ’elsker’ på en sådan måde, at han sætter folk fri til at finde sig selv, til at tage mod til sig, til at gøre en forskel og til at stræbe efter spændende oplevelser. Som alle gode bøger er Kærligheden gør noget! ligesom en samtale med forfatteren – en rigtig snak om, hvad der virkelig betyder noget. Goffs bog dykker ned i en verden med uslebne kanter, hvor der ikke er plads til sentimentalitet og dybsindige bemærkninger. Afsnit fra Kærligheden gør noget! hænger ved, længe efter at man har vendt det sidste blad.”


  David Batstone,


  præsident for Not For Sale


  ”Jeg ville stjæle Bobs liv, hvis jeg kunne. Hans ihærdige kærlighed til de uelskelige, hans mod til at sparke vores kollektive visdom i rendestenen og hans smittende tro på det umulige gør ham til sådan en mand, som jeg ønsker at være. Kærligheden gør noget! er en smuk og farlig gave til alle drømmere, originaler og eventyrlige verdensforandrere.”


  Mike Foster,


  People of the Second Chance


  ”Bobs evne til at elske mennesker giver smittende håb og inspiration, hvor han færdes. Kærlighedens magt, som den ses her i bogen, vil bestemt røre mange menneskers hjerte og sjæl. Læs Kærligheden gør noget! og bliv ven med en af verdens bedst bevarede hemmeligheder, en person, der viser, hvordan kærlighed kan skabe relationer og gøre en forskel – selv i en anden del af verden.”


  George Tsereteli,


  viceformand for parlamentet i Georgien


  ”Bob Goff er et usædvanligt menneske, hvis liv illustrerer, at selvom vi ikke kan gøre alt, kan vi altid gøre noget. Han er en inspiration for enhver, der ønsker at give sig i kast med de udfordringer, vores samfund står overfor.”


  Nicky Gumbel,


  sognepræst ved Holy Trinity Brompton, London, og iværksætter af Alphakurserne


  ”Der går nogle grimme rygter om en skat. Det siges, at den er nedgravet og skal findes, eller at den skal udvindes som i minedrift, eller at den kun kan findes, hvis man har et kort med et stort kryds. Men det modsiger Bob Goffs liv. At leve ud af sit hjerte behøver ikke at være kompliceret eller uopnåeligt. Kærligheden vågner bare op om morgenen og går i gang med at elske. Skatten ligger lige der ved siden af pandekagerne. Efter fem sider vidste jeg, at jeg måtte tage en snak med mit liv.”


  Nicole Nordeman,


  mor og musiker

  Denne bog er tilegnet


  Søde Maria, Lindsey, Richard og Adam og den bande venner,

  der har ændret mit syn på Jesus.


  Bob Goff

  Bob Goff har haft større indflydelse på mit liv end nogen anden. Og selvom du her i bogen læser om store og små eventyr, er det ikke bjørne og troldmænd eller dynamit, der har påvirket mig, skønt jeg må indrømme, at Bobs eventyr er berusende. Grunden til, at Bob har påvirket mit liv, er, at han elsker mig.


  Bob elsker mennesker med en intensitet, der er naturlig, og med naturlig mener jeg som i naturen, som et vandfald eller havets vinde og bølger. Han elsker ubesværet, som om kærligheden lægger sig på ham som sne på et bjerg, smelter og bruser gennem ham i en uendelig cyklus. Der er ingen forklaring på, at nogen kan elske så godt, ud over at det må være Gud, der virker. Jeg tror, Bob kender Gud, og jeg tror, Guds kærlighed flyder gennem ham.


  Jeg er ikke den eneste, der tror det. Der er mange rundt omkring i verden, der har oplevet den samme kærlighed. Hvad stiller man op med en mand, der hopper på et fly og flyver verden rundt for at være med til et nyligt bekendtskabs bryllup? Hvad stiller man op med en mand, der har sit kontor på Tom Sawyers Ø i Disneyland, fordi der er mindre chance for, at vrede advokater råber ad ham der, og hvad gør man med en advokat, på hvis visitkort der bare står ’Hjælper’? Hvad gør man med en mand, der arbejdede i to år for at få et barn ud af fængslet i Uganda, bare fordi jeg bad ham om det, efter at jeg mødte drengen? Hvordan forklarer man, at han lunter ud i haven i pyjamas hver morgen for at finde en rose til sin sovende hustru? Og så er der den gamle dame, som han sendte blomster til, efter at hun kørte ind i hans Jeep, så han blev slynget ud på gaden. Der er ambassadørerne, de nye bekendtskaber, som han sendte pizza til i en uge, dommeren fra Uganda, som han tog med i Disneyland, og flygtningelejren uden for Gulu, hvor han gravede brønde og udleverede bunkevis af tøj.


  Jeg ved ikke, hvordan jeg skal forklare Bobs kærlighed. Jeg må bare sige, at den er aldeles og vidunderlig altødelæggende. Man kan simpelthen ikke mere leve, som man gjorde før, efter at man har mødt ham. Han ødelægger drømmen om villa, Volvo og vovse og hjælper dig i stedet til at finde din livsdrøm. Han ødelægger dit mislykkede ægteskab og hjælper dig til at finde kærlighedshistorien. At kende Bob betyder at få smadret den pæne facade, du har brugt så meget af dit liv på at vedligeholde, men også at han som en ven er ved din side, mens du genopbygger.


  Bob tilbød at komme med fly den dag, jeg havde det svært, han ringede lige på det rigtige tidspunkt, fortalte mig sandheden, da jeg blev bombarderet med løgne, gav mig en familie, gav mig et hjem, gav mig en vision om, hvad der kan ske i et menneskes liv, når det er indstillet på at give det væk.


  Denne bog vil forurolige nogle. Vi kan ikke lide at give kærligheden hænder og fødder. Så længe kærlighed er teori, er vi i sikkerhed, uden risici. Men kærlighed i hjernen ændrer ingenting. Bob tror, at kærligheden er for smukt et koncept til at være indespærret bag pandebenet som en fange i et fængsel.


  De, som jeg har introduceret Bob til, og der er mange, finder det vanskeligt at sætte ord på, hvad der er anderledes ved ham. Men bogens titel siger det klart. Mens du og jeg ønsker kærlighed, føler kærlighed og taler om kærlighed, minder Bob os om, at kærligheden gør noget. Den skriver breve, rejser med fly. Den bestiller pizza og springer i søen. Den krammer og græder og synger. Meget af det, vi tror om kærlighed, passer ikke rigtig længere, når man har mødt denne mand, hvis kærlighed gør noget!


  Det er mig en ære at introducere dig til min ven, Bob Goff.


  Venligst


  Donald Miller

  Før troede jeg, at for at være advokat måtte jeg have et kontor,

  men nu ved jeg, at jeg kun har brug for en ø.


  Jeg tænker bedst på Tom Sawyers Ø i Disneyland. Der er et picnicbord for enden af den lille mole lige over for sørøverskibet. Jeg tror, de fleste tænker, at det bare er kulisser, fordi der står ”krudt” på nogle tønder, og der hænger noget sørøverudstyr over rælingen. Men for mig er det ikke bare kulisser; det er mit kontor.


  Alle de gange jeg har været der, har jeg aldrig set nogen sidde ved mit bord på min mole eller set nogen rigtige sørøvere på sørøverskibet. Så jeg synes godt, jeg kan regne det for mit bord, min mole og mit sørøverskib. Sådan noget kan man godt beslutte, når man er advokat. Jeg vil naturligvis godt dele mit bord og mit sørøverskib med andre, men kun med nogle, der kan drømme. Vi vil alle gerne have et sted, hvor vi kan sidde og drømme og slippe væk fra alt det, der binder stålkæder rundt om vores fantasi og kreativitet. Tom Sawyers Ø er et sted, hvor jeg sammen med andre pønser på narrestreger, hvor storslåede spilopper bliver udtænkt, og hvor løjerne løber løbsk. Afsenderadressen på mange af historierne her i bogen er faktisk Tom Sawyers Ø.


  Det, jeg bedst kan lide ved Tom Sawyers Ø, er, at den er min. Jeg er god til at dele den med andre børn og besøgende. Men den tilhører alligevel mig. Der sker noget, når man mærker, at man ejer noget. Man opfører sig ikke længere som tilskuer eller forbruger, for man er ejeren. Det er ligesådan med troen. Den er bedst, når man ejer den.


  Jeg har sæsonkort til Disneyland og kan køre rundt med toget, så tit jeg vil. Hvis jeg vil have en ven med, har jeg en gammel motorcykel med sidevogn, en Harley-Davidson Springer Softail, som jeg gemmer i garagen til særlige anledninger. Det er den slags motorcykel, man kan se et billede af i et leksikon under emnet ”eventyrlig”. Den er så cool. Den er blå og larmer meget. Jeg elsker at køre på den, fordi jeg er helt optaget af den, mens jeg kører fra her til der. Jeg elsker også, at jeg kan tage en ven med. Når jeg kører forbi nogle, smiler de, fordi de aldrig har siddet i en sidevogn, men jeg kan se, de ville ønske, det var dem, der var passager. Sådan er det med eventyr – man er nødt til at opleve det for at vide, hvordan det er. I eventyr er det underordnet, om man er den, der kører, eller passager, bare man er på vej.


  Der er en underlig ting, jeg har opdaget. Næsten alle ved, at Tom Sawyers Ø ligger i Disneyland, men de fleste har aldrig været der. Måske fordi den er omgivet af vand, og man skal sejle med en tømmerflåde for at komme derover. Men så svært er det altså heller ikke. Mange ønsker at tage derhen. Nogle planlægger at tage derhen. Men de fleste glemmer det eller får det bare ikke gjort. Det er et af den slags ”vi gør det næste gang-steder” for mange mennesker. Tom Sawyers Ø er som de fleste menneskers liv, tror jeg. De får aldrig taget sig sammen til at komme derhen.


  At leve livet intenst og fuldt af eventyr og de ting, kærligheden gør, er noget, de fleste har planer om, men hen ad vejen glemmer de det bare. Deres drømme bliver en af disse ”vi gør det næste gang-ting”. Det sørgelige er, at for mange bliver der ikke nogen ”næste gang”. At forbigå chancen for at tage derover er nemlig en livsholdning snarere end en enkel beslutning. De har ikke brug for flere chancer, men for at ændre deres holdning.


  Der er ingen adgangskrav til Tom Sawyers Ø. Det er lige meget, om man er høj eller lille, gammel eller ung, religiøs eller ej. Der er ingen grænser på Tom Sawyers Ø; den kan være hvad som helst, du kan forestille dig. Man kan gøre utallige ting der. Man kan løbe og springe og bruge sin kreativitet og fantasi. Det er et sted, man kan tage hen og bare gøre noget. Derfor er det et sted, der genspejler livet – i alt fald mulighederne for at gøre noget med vores liv.


  Mit kontor på Tom Sawyers Ø er en fantastisk udkigspost, hvorfra jeg kan se, hvordan et hav af mennesker lever. Tom Sawyers Ø er ikke en aktivitet, en ’tur’. Det er ikke en adspredelse eller forlystelse, det er ikke et sted, man tager hen for at blive underholdt. Den har alle de muligheder, man selv tager med derhen – intet mere og intet mindre. For at finde ud af, hvor meget det er, skal man bare komme. Man behøver ingen plan; man skal bare være til stede.


  Jeg tror, at der et eller andet sted i os alle er et ønske om en Tom Sawyers Ø, et sted, hvor fantasi, eventyr og forundring er lettere at leve ud – og ikke bare bliver tænkt på eller udsat til ”næste gang”. Det er en vigtig ting at tænke på, når jeg sidder på min ø. Men jeg tænker også ofte på det, jeg kalder for alle tiders største løgn, og den løgn kan udtrykkes med to ord: en anden. På Tom Sawyers Ø tænker jeg på Gud, der ikke valgte en anden til at udtrykke hans kreative nærvær for verden, der ikke prikkede en rockstjerne eller en anden populær fyr på skulderen for at få tingene gjort. Han valgte dig og mig. Vi er hans redskaber og metode og budskab og budbringere. Gud kan bruge absolut hvem som helst. Hvis du kan spille på guitar eller er den mest populære i klassen, vil det ikke diskvalificere dig – men det gør dig bare ikke mere kvalificeret. Gud vælger nemlig gerne almindelige folk som os til at få tingene gjort.


  Som jeg sidder her på min ø, er det klart for mig, at vi er nødt til at holde op med at planlægge vores kurs og i stedet bare lande flyet. Når det drejer sig om at gøre en forskel, må vi aktivere vores tro. For kærlighed er aldrig stillestående. Den bliver ikke stående og tænker over tingene og lægger planer. For at sige det enkelt: Kærligheden gør noget.

  Før i tiden ville jeg gerne sætte skik på folk,

  nu vil jeg bare gerne være sammen med dem.


  Da jeg gik i gymnasiet, mødte jeg en fyr, der hed Randy. Randy havde tre ting, jeg ikke havde: en Triumph motorcykel, skæg og en kæreste. Det var bare ikke fair. Jeg ønskede mig alle tre ting – i samme rækkefølge. Jeg fandt ud af, at Randy ikke engang gik i gymnasiet; han kom der bare. Jeg havde hørt om sådan nogle og tænkte, jeg hellere måtte holde mig på afstand, så det gjorde jeg. Senere hørte jeg, at Randy var kristen og arbejdede i en organisation, der hed Young Life. Jeg vidste ikke noget videre om den slags, men det forklarede skægget, og at han færdedes på gymnasiet, tænkte jeg. Randy tilbød mig aldrig en tur på sin motorcykel, men han prøvede at snakke med mig om Jesus. Jeg holdt ham på afstand, men det syntes ikke at påvirke hans interesse for at finde ud af, hvem jeg var, og hvad jeg gik op i. Jeg tænkte, at han måske ikke kendte nogen på sin egen alder, så vi blev efterhånden venner.


  Jeg var en elendig elev og fandt ud af, at man kunne tage en prøve et andet sted og få et eksamensbevis, der var lige så godt som det, man fik fra gymnasiet. Jeg kunne imidlertid ikke finde ud af at melde mig til prøven, hvilket var et godt tegn på, at jeg burde blive i gymnasiet. Jeg overvejede også at flytte til Yosemite National Park og bruge min tid på at klatre i de massive granitklipper. Med mine 193 cm og 100 kg var jeg ikke bygget til at klatre i klipper. Gad vide, hvad der fik mig til at tro, at der var en bjergbestiger i mig? Når man går i gymnasiet, tænker man ikke så meget på, hvad man ikke kan. De fleste lærer det senere, og nogle få bruger resten af livet på at aflære det igen.


  Ved det nye skoleårs begyndelse besluttede jeg, at det var på tide at forlade gymnasiet og flytte til Yosemite. Jeg havde en dynevest, to røde bandanaer, et par klatresko, 75 dollars og en folkevogn. Hvad mere kunne jeg få brug for? Jeg ville finde arbejde i dalen og bruge min fritid i bjergene. Mest af høflighed kørte jeg omkring Randys hus tidligt søndag morgen for at sige farvel og lade ham vide, at jeg rejste. Jeg bankede på, og efter nogle lange minutter åbnede Randy døren. Han var søvndrukken og klatøjet – jeg havde åbenbart vækket ham.


  Jeg fortalte ham, hvad jeg var i færd med. Hele tiden stod Randy tålmodigt i døren og undertrykte et forundret udtryk.


  ”Skal du afsted snart?” spurgte han, da jeg var færdig.


  ”Ja, lige nu, faktisk,” sagde jeg, mens jeg rettede ryggen og skød brystet frem for at vise, at jeg mente det. ”Så jeg må hellere komme afsted. Jeg kom bare for at takke dig for den tid, vi har haft sammen, og fordi du er en rigtig ven.”


  Randy havde stadig sit ærlige og interesserede ansigtsudtryk, men sagde ikke noget.


  ”Hils din kæreste fra mig, næste gang du ser hende,” tilføjede jeg. Randy sagde stadig ikke noget. Han havde bare det der underlige, fjerne udtryk i ansigtet, som om han så lige igennem mig. Men så blev han pludselig nærværende igen.


  ”Øh, Bob, vent lige et øjeblik, mens jeg undersøger noget.”


  ”Naturligvis, Randy.” Jeg havde masser af tid nu.


  Randy forsvandt ind i huset i nogle minutter, mens jeg stod forlegen på trappestenen med hænderne i lommen. Da han kom tilbage til døren, havde han en lappet rygsæk over skulderen og en sovepose under armen. Han var nærværende og direkte. ”Bob, jeg er med dig,” var alt, hvad han sagde.


  Noget i hans ord slog mig. Han foreholdt mig ikke, at det var dumt af mig at forkaste mine muligheder ved at forlade gymnasiet. Han sagde ikke, jeg var tosset, og at min plan ville løbe af sporet, før den kom til affyringsrampen. Han sagde ikke, at den ville mislykkes, hvis den overhovedet løb af stablen. Han var afgjort, utvetydig og havde ingen bagtanker. Han var med mig.


  Trods hans venlige tilbud var det svært at tro, at han virkelig gerne ville tage med.


  ”Øh, okay,” sagde jeg halvhjertet. ”Er du sikker?”


  ”Jep, Bob, jeg tager med, hvis du altså ikke har noget imod det. Kan jeg køre med dig?” Randy så beslutsom ud.


  ”Lad mig se, du vil altså køre med mig til Yosemite – lige nu?”


  ”Ja, det er rigtigt. Jeg kan selv finde hjem, efter at vi er kommet derhen, og du har fundet et sted at bo.”


  Jeg ved ikke, hvorfor jeg tog imod Randys generøse tilbud. Måske fordi det aldeles overrumplede mig. Der var aldrig nogen, der før havde udtrykt en sådan interesse for mig.


  ”Okay … ” stammede jeg, mens vi begge stod forlegne på trappestenen. ”Nå, men så må vi hellere komme afsted.”


  Og dermed lukkede Randy døren til sit lille hus, og vi gik side om side hen til min folkevogn. Han lod sig falde ned på passagersædet og smed sine ting oven i mine på bagsædet.


  Vi ankom til Yosemite, lige inden det blev mørkt, og først da gik det op for mig, at vi ikke havde noget sted at være. Vi havde soveposer, men intet telt og kun meget få penge, så vi sneg os ind bag i et telt med fast bund på en campingplads, hvor man betalte per nat. Vi sov tæt ved teltets bagdør, så vi kunne slippe ud, hvis en ansvarsfuld udlejer kom for at tjekke. Heldigvis kom der ingen. Ved daggry vågnede vi op til en kølig, men vidunderlig morgen i Yosemite Valley. Nord for os knejsede El Capitan som en granitsoldat 900 meter lige op i vejret. Half Dome dominerede landskabet mod øst. De to var mine favoritter, det her var min katedral. Jeg befandt mig i mine drømmes dal, mit nye hjems dagligstue. Nu skulle jeg bare finde et job og et sted at bo. Jeg vendte mig i soveposen og tænkte på, hvor fantastisk det var, at Randy var taget med mig. Jeg var lidt nervøs, men også spændt på min nye frihed. Nu var jeg en voksen mand. Jeg mærkede efter på hagen, om der var tegn på skægvækst. Endnu ikke, men jeg barberede mig alligevel bare for en sikkerheds skyld.


  Randy og jeg børstede stivheden af os og fandt et cafeteria. Jeg tænkte, jeg kunne få et job med at vende pandekager om morgenen og have resten af dagen fri til at klatre. Jeg udfyldte en ansøgningsblanket og gav den til indehaveren. Han gav den straks tilbage og rystede på hovedet. Nej! Han foregav ikke engang at være interesseret, men jeg var glad for, at han i det mindste lod mig ansøge.


  Hvad så! Uforfærdet gik jeg hen til en klatreudstyrsforretning. Jeg fortalte dem, at jeg ville gøre, hvad som helst de havde brug for. Jeg var sikker på, at hvad jeg manglede i erfaring, kunne jeg kompensere for med min manglende modenhed eller rå intelligens. De svarede, at de heller ikke havde arbejde til mig, og at jobs var vanskelige, nærmest umulige, at få i dalen. Nedslået forlod jeg forretningen og så Randy stå og læne sig op ad min folkevogn. I stedet for at gøre mig mere nedslået eller sige: ”Det sagde jeg jo,” sagde Randy ting, der var sande og havde perspektiv.


  ”Bob, du kan klare det her, hvis du vil. Du har det, der skal til, for at det kan lykkes. De her fyre ved ikke, hvad de går glip af. Lad os prøve nogle flere steder.”


  Og så gentog han, hvad han sagde dagen før hjemme på trappestenen: ”Bob, jeg er med dig, uanset hvad.” De ord trøstede mig rigtig meget.


  Aftenen nærmede sig, og solen stod lavt over bakkerne. Det var sådan en farverig solnedgang, der ville se overdrevet ud på et maleri. Men jeg var opmuntret. Denne solnedgang var virkelig; jeg var i Yosemite, min ven var med mig, og jeg havde stadig chance for at opfylde min drøm.


  Randy og jeg tog tilbage til campingpladsen og sneg os ind i det samme telt, vi havde benyttet natten før. Jeg sov ikke så godt eller længe, for jeg spekulerede på mine få muligheder. Der var intet arbejde, jeg havde ingen penge, jeg var gået ud af skolen, Randy snorkede, og jeg skulle på WC. Det var sådan set mine problemer, store som små.


  Næste morgen var kold, og det gjorde mig ængstelig. Randy bevægede sig ved siden af mig i sin sovepose og hostede et par gange. Så sagde han i et alt for muntert tonefald: ”Lad os tage ud og klatre!” Vi tog hen til foden af en af de stejle klipper og klatrede i nogle timer, sludrede om, hvem der var bedst. Ved middagstid tog vi tilbage til dalen for at se, om der skulle være en forretning, der mirakuløst havde besluttet at udvide deres virke i nattens løb. Det føltes, som om forretningsindehaverne havde mødtes i stilhed, da de blev klar over, at jeg kom til dalen, og havde sammensvoret sig imod mig for at knuse mine drømme. De klipper, jeg var kommet for at bestige, lignede nu barrikader. Jeg ansøgte i de sidste små forretninger, jeg ikke havde nået dagen før. Behøver jeg at spilde ord på at fortælle, hvad der skete?


  Randy og jeg sad på folkevognens forreste kofanger og lænede os imod den skrøbelige og lettere rustne kølerhjelm, der gav efter for vores vægt. Solen var igen ved at gå ned, og granitklipperne, som jeg havde ønsket at have til naboer, kastede lange mørke skygger på jorden, og de pegede alle sammen mod vejen ud af dalen.


  Jeg havde kun nogle få dollars tilbage efter at have købt benzin, og Randy tilbød at give middag. Da vi gik tilbage til bilen efter måltidet, vendte jeg mig til Randy og sagde: ”Du, Randy, det var rigtig sejt af dig at komme med mig og alt det der, men det ser ud, som om jeg må give op. Jeg tror, at det, jeg vil gøre, er at tage tilbage og gøre skolen færdig.” Efter en kort pause sagde Randy igen det, der havde trøstet mig på hele turen: ”Det er op til dig. Uanset hvad er jeg med dig, Bob.”


  Randy havde været med mig, og jeg vidste, at han var ”med mig” både fysisk og mentalt. Han havde forpligtet sig, og han troede på mig. Jeg var ikke et projekt; jeg var hans ven. Jeg spekulerede på, om alle kristne mon var sådan. Det troede jeg nu ikke, for de fleste af dem, jeg havde mødt indtil da, var svæklinge og syntes at være mere optaget af, hvad eller hvem de var imod, end hvem de var for. Uden mere snak så vi på hinanden og nikkede, hvilket betød, at vi var færdige. Uden et ord hoppede jeg ind på førersædet og Randy på passagersædet, og vi fulgte de lange skyggers retning. Jeg var på vej hjem.


  Vi snakkede ikke ret meget, mens vi forlod Yosemite Valley eller på turen i det hele taget. En af mine drømme var lige blevet indlagt på hospice, og Randy forstod godt, at jeg havde brug for stilhed til at tænke. Vi kørte i 5-6 stille timer. Af og til spurgte Randy med sit tillidsfulde og glade tonefald: ”Nå, hvordan går det så, Bob?”


  Vi kom til de kendte gader og kørte ind i Randys indkørsel. Ved siden af Randys bil holdt der en anden bil, der lignede hans kærestes. Hun var tit på besøg. Vi gik op til hoveddøren, og han åbnede den. Jeg gik ind bag Randy, uden at han havde inviteret mig, jeg følte mig bare velkommen. På gulvet så jeg stabler af tallerkener, noget gavepapir, en kaffemaskine, nogle glas. På sofaen stod en delvist udpakket mikrobølgeovn. Først forstod jeg det ikke. Havde Randy lige haft fødselsdag? Havde hans kæreste? En mikrobølgeovn syntes at være en underlig fødselsdagsgave. Jeg vidste, at Randy ikke var ved at flytte, for så ville der ikke have været gavepapir. Så kom den anden halvdel af parret springende rundt om hjørnet og slog armene om Randy. ”Velkommen hjem, skat!” Da faldt tiøren.


  Jeg følte mig både syg og chokeret. Det var bryllupsgaver på gulvet. Randy og hans kæreste var lige blevet gift. Da jeg bankede på døren søndag morgen, så Randy ikke bare en gymnasieelev, der afbrød hans bryllupsnat. Han så en dreng, der var ved at køre af sporet. I stedet for at tilbringe de første hvedebrødsdage med sin brud, tilbragte han dem med mig, mens vi sneg os ind i et tomt telt.


  Hvorfor? Det var, fordi Randy elskede mig. Han så behovet og gjorde noget ved det. Han sagde ikke bare, at han var med mig. Han var fysisk til stede sammen med mig.


  Hvad jeg lærte af Randy, ændrede for altid mit syn på, hvad det betyder at have et venskab med Jesus. Jeg lærte, at tro ikke drejer sig om at vide alle de rigtige ting eller adlyde en lang række regler. Det er noget mere, noget meget mere kostbart, fordi det involverer at være til stede, at bringe ofre. Måske er det derfor, Jesus sommetider kaldes Immanuel – ”Gud er med os”.


  Jeg tror, det var det, Gud havde i tanke - at Jesus skulle være til stede, være med os. Det er også det, han har i tanke for os, når det gælder andre mennesker.


  Verden får os til at tro, at kærlighed er noget, man kan finde på et udsalg eller på et lykønskningskort. Men den slags kærlighed, som Gud skabte og demonstrerede, er kostbar, fordi den involverer offer og nærvær. Det er en kærlighed, der fungerer mere som et tegnsprog end et verbalt sprog. Hvad jeg lærte af Randy om den slags kærlighed, Jesus giver, er, at det handler mere om nærvær end om at arbejde på et projekt. Det er en slags kærlighed, der ikke bare tænker på gode ting, eller anerkender dem, eller taler om dem. Hvad jeg lærte af Randy, understregede den enkle sandhed, der fortsætter med at væve sig ind i enhver god histories gobelin:


  Kærligheden gør noget!

